ՀԱՍՏԱՏՎԱԾ Է

Եվրասիական տնտեսական  հանձնաժողովի խորհրդի
«12» մայիսի 215 թվականի
թիվ 46 որոշմամբ

ՀԻՄՆԱԴՐՈՒՅԹ

Եվրասիական տնտեսական միության շրջանակներում ծառայությունների միասնական շուկայի գործունեության ապահովման հարցերով աշխատանքային խմբի մասին

1. Սույն հիմնադրույթը մշակվել է Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 110 որոշման 2-րդ կետի իրագործման նպատակով և սահմանում է Եվրասիական տնտեսական միության շրջանակներում ծառայությունների միասնական շուկայի գործունեության ապահովման հարցերով աշխատանքային խմբի գործունեության կարգը:

2. Սույն Հիմնադրույթում գործածվող հասկացությունները կիրառվում են «Եվրասիական տնտեսական միության մասին» 2014 թվականի մայիսի 29-ի պայմանագրով (այսուհետ՝ Միության մասին պայմանագիր) և «Ծառայությունների առևտրի, հիմնադրման, գործունեության և ներդրումների իրականացման մասին» արձանագրությամբ սահմանված իմաստներով (Միության մասին պայմանագրի 16-րդ հավելված)։

3. Իր գործունեության ընթացքում աշխատանքային խումբն առաջնորդվում է Միության մասին պայմանագրի XV բաժնով և «Ծառայությունների առևտրի, հիմնադրման, գործունեության և ներդրումների իրականացման մասին» արձանագրությամբ (Միության մասին պայմանագրի 16-րդ հավելված), Եվրասիական տնտեսական միության իրավունքի մաս կազմող միջազգային պայմանագրերով և ակտերով (այսուհետ՝ Միություն), ինչպես նաև սույն Հիմնադրույթով:

4. Աշխատանքային խումբը Միության անդամ պետությունների (այսուհետ՝ անդամ պետություններ) և Եվրասիական տնտեսական հանձնաժողովի (այսուհետ՝ Հանձնաժողով) համար իրականացնում է Միության շրջանակներում ծառայությունների միասնական շուկայի գործունեության ապահովմանն ուղղված առաջարկությունների նախապատրաստում:

5. Աշխատանքային խմբի կազմում ընդգրկվում են՝

ա) Հանձնաժողովի պաշտոնատար անձինք, ինչպես նաև Հանձնաժողովի կոլեգիայի անդամների քարտուղարությունների ղեկավարները (այսուհետ՝ Կոլեգիա).

բ) անդամ պետությունների իրավասու մարմինների ղեկավարները (ղեկավարների տեղակալները) (անդամ պետությունների առաջարկների հիման վրա).

գ) անդամ պետությունների՝ Հանձնաժողովի հետ փոխգործակցության համար լիազորված մարմինների ղեկավարները (ղեկավարների տեղակալները) (անդամ պետությունների առաջարկությունների հիման վրա):

6. Աշխատանքային խմբի ղեկավարը նշանակվում է Հանձնաժողովի խորհրդի կողմից՝ Կոլեգիայի անդամների թվից:

7. Աշխատանքային խմբի նիստերն անցկացվում են ըստ անհրաժեշտության, սակայն ոչ պակաս, քան տարին մեկ անգամ։ Աշխատանքային խմբի նիստերը կարող են անցկացվել տեսաժողովի ձևով:

8. Աշխատանքային խմբի ղեկավարը՝

ա) ղեկավարում է աշխատանքային խմբի գործունեությունը և կազմակերպում է աշխատանքային խմբի վրա դրված խնդիրների կատարումը.

բ) որոշում է աշխատանքային խմբի նիստերի անցկացման ամսաթիվը, ժամանակը և վայրը.

գ) հաստատում է աշխատանքային խմբի նիստի օրակարգը.

դ) նախագահում է աշխատանքային խմբի նիստը.

ե) ստորագրում է աշխատանքային խմբի նիստի արձանագրությունը.

զ) ստորագրում է հայտատուներին ուղղված նամակ-պատասխանները և անդամ պետությունների իրավասու մարմիններին ու տնտեսվարող սուբյեկտներին ուղարկվող հարցումները.

է) իրականացնում է աշխատանքային խմբի գործունեության ապահովման համար անհրաժեշտ այլ գործողություններ:

9. Աշխատանքային խմբի պատասխանատու քարտուղար է հանդիսանում աշխատանքային խմբի ղեկավարի կողմից նշանակվող Հանձնաժողովի կառուցվածքային ստորաբաժանման աշխատակիցը: Պատասխանատու քարտուղարը չի հանդիսանում աշխատանքային խմբի անդամ:

10. Աշխատանքային խմբի պատասխանատու քարտուղարը ապահովում է՝

ա) աշխատանքային խմբի ղեկավարի հետ աշխատանքային խմբի նիստի օրակարգի, ինչպես նաև դրա անցկացման ամսաթվի, ժամանակի և վայրի համաձայնեցումը.

բ) աշխատանքային խմբի անդամներին (նիստի անցկացման օրվանից ոչ ուշ, քան 5 աշխատանքային օր առաջ) աշխատանքային խմբի նիստի հաստատված օրակարգի և դրա հետ կապված նյութերի, ինչպես նաև դրանց անցկացման ամսաթվի, ժամանակի, վայրի մասին տեղեկությունների նախօրոք ուղարկումը, այդ թվում՝ էլեկտրոնային տեսքով.

գ) աշխատանքային խմբի նիստի արձանագրությունների վարումը, դրանց ներկայացումն աշխատանքային խմբի ղեկավարի հաստատմանը և արձանագրությունների պատճենների ուղարկումն աշխատանքային խմբի անդամներին.

դ) աշխատանքային խմբի նիստից առաջ աշխատանքային խմբի նիստի օրակարգում չընդգրկված լրացուցիչ հարցերի հետ կապված նյութերի տրամադրումն աշխատանքային խմբի անդամներին.

ե) աշխատանքային խմբի նիստին նյութերը պատրաստելու ու ներկայացնելու նկատմամբ հսկողությունը.

զ) աշխատանքային խմբի արձանագրային որոշումների կատարման դիտանցման իրականացումը:

11. Աշխատանքային խմբի պատասխանատու քարտուղարի կողմից նախապատրաստվող աշխատանքային խմբի նիստի օրակարգը ձևավորվում է աշխատանքային խմբի ղեկավարի և անդամների առաջարկով: Աշխատանքային խմբի նիստի օրակարգի ձևավորման հետ կապված առաջարկները կարող են ներառել՝

ա) հարցի ընդհանուր բնութագիր.

բ) կոլեգիայի հանձնարարականի նախագիծ.

գ) արձանագրային որոշման նախագիծ.

դ) անհրաժեշտ տեղեկատվական և վերլուծական նյութեր:

12. Աշխատանքային խմբի քննարկմանն աշխատանքային խմբի նիստի օրակարգում չընդգրկված լրացուցիչ հարցերի ներկայացումն իրականացվում է աշխատանքային խմբի ղեկավարի որոշմամբ:

13. Աշխատանքային խմբի անդամները մասնակցում են աշխատանքային խմբի նիստերին անձամբ:

14. Նիստին աշխատանքային խմբի անդամի ներկա գտնվելու անհնարինության դեպքում անձը նախօրոք (նիստի անցկացման օրվանից ոչ ուշ, քան 1 աշխատանքային օր առաջ) գրավոր ներկայացնում է աշխատանքային խմբի նիստի օրակարգի հարցի (հարցերի) վերաբերյալ իր դիրքորոշումը:

15. Աշխատանքային խմբի որոշումները կրում են խորհրդատվական բնույթ և ձևակերպվում են աշխատանքային խմբի նիստի արձանագրությամբ:

Աշխատանքային խմբի որոշման հետ չհամաձայնելու դեպքում աշխատանքային խմբի անդամը իրավունք ունի արտահայտելու հատուկ կարծիք՝ քննարկվող հարցի վերաբերյալ, որը ամրագրվում է աշխատանքային խմբի նիստի արձանագրության մեջ:

16. Աշխատանքային խմբի նիստերը, որպես կանոն, անցկացվում են Հանձնաժողովի շենքերում։

Առանձին դեպքերում աշխատանքային խմբի նիստի անցկացումը կարող է հարմարեցվել կոլեգիային առընթեր խորհրդատվական մարմնի նիստին (աշխատանքային խմբի հարցերի քննարկման մասով դրա իրավասությանը համապատասխան): Այդ դեպքում աշխատանքային խմբի նիստը կարող է անցկացվել անդամ պետություններից յուրաքանչյուրում՝ աշխատանքային խմբի ղեկավարի որոշմամբ, որն ընդունվում է անդամ պետությունների իրավասու մարմինների առաջարկների հիման վրա: Ընդ որում, անդամ պետության ընդունող իրավասու մարմինը աշխատանքային խմբի նիստի կազմակերպման և անցկացման համար ապահովում է անհրաժեշտ պայմաններ:

17. Աշխատանքային խմբի ղեկավարի հրավերով աշխատանքային խմբի նիստերին որպես փորձագետներ կարող են մասնակցել աշխատանքային խմբի անդամ չհանդիսացող անդամ պետությունների իրավասու մարմինների ու գործունյա համայնքի ներկայացուցիչները և այլ անկախ փորձագետներ, ինչպես նաև Հանձնաժողովի այն պաշտոնատար անձինք և աշխատողները, որոնց իրավասության շրջանակներում են գտնվում աշխատանքային խմբի կողմից քննարկվող հարցերը:

18. Անդամ պետությունների իրավասու մարմինների և անդամ պետությունների մարմինների ներկայացուցիչների՝ աշխատանքային խմբի նիստերին մասնակցության հետ կապված ծախսերը հոգում են անդամ պետությունների ուղարկող մարմինները:

19. Աշխատանքային խմբի պատասխանատու քարտուղարն աշխատանքային խմբի նիստի անցկացման օրվանից հետո՝ 5 աշխատանքային օրվա ընթացքում, ապահովում է նիստի՝ աշխատանքային խմբի ղեկավարի կողմից ստորագրված արձանագրության պատճենների ուղարկումն աշխատանքային խմբի անդամներին:

20. Աշխատանքային խմբի նիստերի՝ աշխատանքային խմբի գործունեության հետ կապված արձանագրությունները և այլ փաստաթղթեր պահվում են աշխատանքային խմբի պատասխանատու քարտուղարի մոտ:

21. Եվրասիական տնտեսական բարձրագույն խորհրդի 2014 թվականի դեկտեմբերի 23-ի թիվ 110 որոշմամբ հաստատված՝ ծառայությունների այն ոլորտների (ենթաոլորտների) ցանկով նախատեսված ծառայությունների միասնական շուկայի գործունեության ապահովմանն ուղղված առաջարկների քննարկման նպատակներով, որոնցում Եվրասիական տնտեսական միության շրջանակներում գործում է ծառայությունների միասնական շուկա, աշխատանքային խմբի ղեկավարը իր որոշմամբ իրավունք ունի ստեղծելու ենթախմբեր և հաստատելու դրանց խորհուրդները, ինչպես նաև դրանց մասին հիմնադրույթները:

22. Ենթախմբերի կազմում ընդգրկվում են՝

ա) Հանձնաժողովի պաշտոնատար անձինք և աշխատակիցները.

բ) անդամ պետությունների իրավասու մարմինների ներկայացուցիչները.

գ) անդամ պետությունների՝ Հանձնաժողովի հետ փոխգործակցության համար լիազորված մարմինների ղեկավարները.

դ) գործարար համայնքի ներկայացուցիչները.

ե) այլ անկախ փորձագետներ;

23. Ենթախմբի նախագահը նշանակվում է աշխատանքային խմբի անդամների թվից:

24. Աշխատանքային խմբի և ենթախմբերի գործունեության կազմակերպչական և տեխնիկական ապահովումն իրականացվում է Հանձնաժողովի համապատասխան կառուցվածքային ստորաբաժանումների կողմից:

ՀԱՍՏԱՏՎԱԾ Է

Եվրասիական տնտեսական  հանձնաժողովի խորհրդի
«12» մայիսի 215 թվականի
թիվ 46 որոշմամբ

ԿԱԶՄ

Եվրասիական տնտեսական միության շրջանակներում ծառայությունների միասնական շուկայի գործունեության ապահովման հարցերով աշխատանքային խմբի

|  |
| --- |
| Հայաստանի Հանրապետությունից |
| Արսենյան Արամ՝ | Հայաստանի Հանրապետության տրանսպորտի և կապի նախարարի տեղակալ |
| Հարությունյան Արմեն՝ | Հայաստանի Հանրապետության գյուղատնտեսության նախարարի տեղակալ |
| Բաղդասարյան Ջեմմա Սամվելի՝ | Հայաստանի Հանրապետության աշխատանքի և սոցիալական հարցերի նախարարի տեղակալ |
| Բադալյան Արամ՝ | Հայաստանի Հանրապետության քաղաքաշինության նախարարի տեղակալ |
| Կարայան Սուրեն Համլետի՝ | Հայաստանի Հանրապետության միջազգային տնտեսական ինտեգրման և բարեփոխման նախարարի առաջին տեղակալ |
| Միրումյան Վախթանգ Մայիսի՝ | Հայաստանի Հանրապետության ֆինանսների նախարարի տեղակալ |
| Պապյան Սիմոն՝ | Հայաստանի Հանրապետության բնապահպանության նախարարի առաջին տեղակալ |
| Թադևոսյան Գագիկ Աղասիի՝ | Հայաստանի Հանրապետության տրանսպորտի և կապի նախարարի տեղակալ |

|  |
| --- |
| Բելառուսի Հանրապետությունից |
| Գրակուն Վլադիմիր Վլադիմիրի՝ | Բելառուսի Հանրապետության գյուղատնտեսության և պարենի նախարարի տեղակալ |
| Գրուշնիկ Պյոտր Պյոտրի՝ | Բելառուսի Հանրապետության աշխատանքի և սոցիալական պաշտպանության նախարարի առաջին տեղակալ |
| Կրուչանով Ալեքսանդր Վլադիմիրի՝ | Բելառուսի Հանրապետության ճարտարապետության և շինարարության նախարարի առաջին տեղակալ |
| Կուդասով Անտոն Էդմունդի՝ | Բելառուսի Հանրապետության էկոնոմիկայի նախարարի տեղակալ |
| Կուլիկ Ալեքսանդր Անտոնի՝ | Բելառուսի Հանրապետության անտառային տնտեսության նախարարի առաջին տեղակալ |
| Նարկևիչ Իրինա Վլադիմիրի՝ | Բելառուսի Հանրապետության առևտրի նախարարի տեղակալ |
| Ռոգաչև Եվգենի Վալերիի՝ | Բելառուսի Հանրապետության տրանսպորտի և հաղորդակցության նախարարի առաջին տեղակալ |
| Սելիցկայա Էլլա Ալեքսանդրի՝ | Բելառուսի Հանրապետության հարկերի և տուրքերի նախարարի տեղակալ |
| Շեդկո Դմիտրի Գենադիի՝ | Բելառուսի Հանրապետության կապի և տեղակատվայնացման նախարարի առաջին տեղակալ |

|  |
| --- |
| Ղազախստանի Հանրապետությունից |
| Աբիլկասիմովա Մադինա Երասիլի՝ | Ղազախստանի Հանրապետության ազգային էկոնոմիկայի փոխնախարար |
| Ազբաև Բաղդատ Օրազալդիի՝ | Ղազախստանի Հանրապետության գյուղատնտեսության նախարարության անտառային տնտեսության և կենդանական աշխարհի կոմիտեի նախագահ |
| Ասավբաև Ասետ Ասանի՝ | Ղազախստանի Հանրապետության ներդրումների և զարգացման նախարարության տրանսպորտի կոմիտեի նախագահ |
| Ժակսիլիկով Տիմուր Մեկեշի՝ | Ղազախստանի Հանրապետության ազգային էկոնոմիկայի փոխնախարար |
| Կիպշակով Արգին Միկտիբայի՝ | Ղազախստանի Հանրապետության ֆինանսների նախարարության պետական եկամուտների կոմիտեի նախագահի տեղակալ |
| Կոսաչև Միխայիլ Բորիսի՝ | Ղազախստանի Հանրապետության ազգային էկոնոմիկայի նախարարության շինարարության, բնակարանային-կոմունալ տնտեսության և հողային ռեսուրսների կառավարման հարցերով կոմիտեի նախագահի պաշտոնակատար |
| Կոշերբաև Երմեկ Բեդելբայի՝ | Ղազախստանի Հանրապետության գյուղատնտեսության փոխնախարար |
| Սարսենով Սակեն Սեյտժապարի՝ | Ղազախստանի Հանրապետության ներդրումների և զարգացման նախարարության կապի, տեղեկատվայնացման և տեղեկատվության կոմիտեի նախագահ |

|  |
| --- |
| Ռուսաստանի Դաշնությունից |
| Անտիպինա Նատալյա Նիկոլայի՝ | Ռուսաստանի Դաշնության շինարարության և բնակարանային-կոմունալ տնտեսության նախարարի տեղակալ |
| Ասաուլ Նիկոլայ Անատոլիի՝ | Ռուսաստանի Դաշնության տրանսպորտի նախարարի տեղակալ |
| Բլինովա Տատյանա Վիկտորի՝ | Ռուսաստանի Դաշնության աշխատանքի և սոցիալական պաշտպանության նախարարի տեղակալ |
| ՎալենտիկԻվան Վլադիմիրի՝ | Ռուսաստանի Դաշնության բնական պաշարների և էկոլոգիայի նախարարի տեղակալ՝ անտառային տնտեսության դաշնային գործակալության ղեկավար |
| Իսմաիլով Ռաշիդ Ռուստամի՝ | Ռուսաստանի Դաշնության կապի և զանգվածային հաղորդակցության նախարարի տեղակալ |
| Լիխաչև Ալեքսեյ Եվգենիի՝ | Ռուսաստանի Դաշնության տնտեսական զարգացման նախարարի առաջին տեղակալ |
| Օվերչուկ Ալեքսեյ Լոգվինի՝ | Դաշնային հարկային ծառայության ղեկավարի տեղակալ |
| Շեստակով Իլյա Վասիլիի՝ | Ռուսաստանի Դաշնության գյուղատնտեսության նախարարի տեղակալ |

|  |
| --- |
| Եվրասիական տնտեսական հանձնաժողովի կողմից |
| Ալիև Սամատ Բիկիտայի՝ | Ձեռնարկատիրական գործունեության զարգացման դեպարտամենտի տնօրենի տեղակալ |
| Անիկև Արտյոմ Վալենտինի՝ | Առևտրային քաղաքականության դեպարտամենտի տնօրենի տեղակալ |
| Բեկեշև Բաուրժան Բեյսենբայի՝ | Ձեռնարկատիրական գործունեության զարգացման դեպարտամենտի տնօրեն |
| Բուրմանյան Հովհաննես Մկրտիչի՝ | Կոլեգիայի անդամի (նախարարի) քարտուղարության ղեկավար՝ Նռանյան Ա. Ռ. |
| Կտիկյան Վիգեն Գրիգորի՝ | Կոլեգիայի անդամի (նախարարի) քարտուղարության ղեկավար՝ Մինասյան Կ. Ա. |
| Մակսիմով Սերգեյ Վասիլիի՝ | Մրցակցային քաղաքականության և պետական գնումների ոլորտում քաղաքականության դեպարտամենտի տնօրեն |
| Ռոմաշկին Ռոման Անատոլիի՝ | Ագրոարդյունաբերական քաղաքականության դեպարտամենտի տնօրենի ժամանակավոր պաշտոնակատար |
| Սանոյան Արտյոմ Գրիգորի՝ | Կոլեգիայի անդամի (նախարարի) քարտուղարության ղեկավար՝ Հարությունյան Ռ. Խ. |
| Ֆազիլ Ալմատ Ույսինուլի՝ | Հակամենաշնորհային կարգավորման դեպարտամենտի տնօրեն |
| Խուլխաչիև Բեմբյա Վիկտորի՝ | Ֆինանսական քաղաքականության դեպարտամենտի տնօրեն |